**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky
č. 58/2007 Z. z., ktorým sa ustanovujú požiadavky na uvádzanie osiva zelenín na trh v znení neskorších predpisov (ďalej len „návrh nariadenia vlády“) ako iniciatívny materiál podľa § 2
ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Návrh nariadenia vlády sa predkladá z dôvodu potreby prevzatia vecne relevantnej časti vykonávacej smernice Komisie (EÚ) 2024/3010 z 29. novembra 2024, ktorou sa menia smernice Rady 2002/55/ES a 2002/57/ES a smernica Komisie 93/61/EHS, pokiaľ ide o zoznam škodcov rastlín na osive a inom rastlinnom množiteľskom materiáli (Ú. v. EÚ L, 2024/3010, 4.12.2024) (ďalej len „vykonávacia smernica (EÚ) 2024/3010“).

Návrhom nariadenia vlády sa transponuje právna úprava podľa článku 1 a prvého bodu prílohy vykonávacej smernice (EÚ) 2024/3010, ktorou sa dopĺňa zoznam regulovaných nekaranténnych škodcov na osive zelenín ustanovený v prílohe II smernice Rady 2002/55/ES z 13. júna 2002 o obchodovaní s osivom zelenín (Mimoriadne vydanie Ú. v. EÚ, kap. 3/36; Ú. v. ES L 193, 20.7.2002) v platnom znení o nového škodcu, ktorým je tobomavírus napádajúci rajčiaky spolu s určením relevantných druhov zelenín a určením nulovej prípustnej hodnoty výskytu škodcu na osive relevantných druhov zelenín.

Návrh nariadenia vlády sa predložil na skrátené pripomienkové konanie z dôvodu, že hrozí nesplnenie záväzkov vyplývajúcich zo Zmluvy o Európskej únii alebo Zmluvy o fungovaní Európskej únie nedodržaním lehoty určenej na prebratie smernice Európskej únie.

Návrh nariadenia vlády sa netýka pôsobnosti miestnej územnej samosprávy.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania.